PATVIRTINTA

Vilniaus universiteto rektoriaus

2020 m. rugpjūčio d. įsakymu Nr. R-

**STUDIJŲ VEIKLŲ PLANAVIMO, ORGANIZAVIMO IR VYKDYMO   
VILNIAUS UNIVERSITETE 2020–2021 STUDIJŲ METŲ RUDENS SEMESTRO METU TAISYKLĖS**

**I SKYRIUS**

**BENDROSIOS NUOSTATOS**

1. Studijų veiklų planavimo, organizavimo ir vykdymo Vilniaus universitete 2020–2021 studijų metų rudens semestro metu taisyklių (toliau – Taisyklės) tikslas – užtikrinti saugų studijų Vilniaus universitete (toliau – Universitetas) vykdymą 2020–2021 studijų metų rudens semestro (toliau – semestras) metu.
2. Studijų procesas semestro metu bus organizuojamas reaguojant į Universitete ir šalyje priimamus sprendimus dėl ekstremaliosios situacijos ir (ar) karantino paskelbimo šalies mastu bei šiuose sprendimuose nustatomas studijų vykdymo būtinas sąlygas.
3. Taisyklėmis turi būti vadovaujamasi tiek, kiek jos neprieštarauja Lietuvos Respublikos teisės aktams, reglamentuojantiems studijų proceso organizavimą ir jo įgyvendinimą paskelbus valstybės lygio ekstremaliąją situaciją dėl COVID-19 ligos (koronaviruso infekcijos) (toliau – COVID-19)plitimo grėsmės.
4. Taisyklės įgyvendinamos vadovaujantis Lietuvos Respublikos sveikatos apsaugos ministro – valstybės lygio ekstremaliosios situacijos operacijų vadovo sprendimais ir darbo grupės koronaviruso prevencijai Vilniaus universitete, sudarytos Vilniaus universiteto kanclerio 2020 m. vasario 27 d. potvarkiu Nr. R-109 „Dėl darbo grupės koronaviruso prevencijai Vilniaus universitete sudarymo“ (su vėlesniais pakeitimais), sprendimais.
5. Tuo atveju, jei Lietuvos Respublikos Vyriausybės nutarimais ir Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimais nustatomi kitokie nei Taisyklėse nustatyti COVID-19 valdymo priemonių reikalavimai, Taisyklės taikomos tiek, kiek neprieštarauja minėtiems teisės aktams.

**II SKYRIUS**

**STUDIJŲ UŽSIĖMIMŲ ORGANIZAVIMAS IR ĮGYVENDINIMAS**

1. Organizuojant studijų procesą Universitete, kamieninių akademinių padalinių (toliau – Padaliniai) vadovai privalo užtikrinti, kad:
   1. Universiteto darbuotojai, studentai ir klausytojai (toliau – studijuojantieji) auditorijose ir kitose mokymo patalpose, jei tarp jų neišlaikomas 2 metrų atstumas, dėvėtų nosį ir burną dengiančias apsaugos priemones (veido kaukes, respiratorius ar kitas priemones) (toliau – kaukės). Kaukių leidžiama nedėvėti neįgalumą turintiems asmenims, kurie dėl savo sveikatos būklės kaukių dėvėti negali ar jų dėvėjimas gali pakenkti asmens sveikatos būklei. Jei asmuo negali dėvėti kaukės dėl savo sveikatos būklės ar vykdomos veiklos specifikos, atsižvelgiant į profesinės rizikos vertinimo išvadą, gali būti parenkamos kitos asmeninės apsaugos priemonės.
   2. Tarp studijų veiklose dalyvaujančių asmenų būtų išlaikomas ne mažesnis kaip 1 m atstumas.
   3. Uždarose erdvėse renginiai būtų organizuojami laikantis grupių izoliavimo principo. Organizuojant renginius atvirose erdvėse tarp dalyvių būtų išlaikomas ne mažesnis kaip 1 metro atstumas.
   4. Siekiant užtikrinti savalaikį duomenų apie kontaktą su sergančiuoju COVID-19 turėjusius asmenis pateikimą Nacionaliniam visuomenės sveikatos centrui, Universiteto dėstytojai privalo fiksuoti studijuojančiųjų fizinį dalyvavimą visuose nenuotoliniuose užsiėmimuose Universiteto virtualios mokymosi aplinkos (toliau – VMA) priemonėmis.
2. Atsižvelgiant į Taisyklių 6 punkte nustatytus reikalavimus, studijų procesą semestro metu yra rekomenduojama organizuoti hibridinio, mišraus ir (ar) nuotolinio mokymo (-si) būdais:
   1. Hibridiniu būdu – daliai studijų dalyko (modulio) studijuojančiųjų dalyvaujant užsiėmimuose fiziškai, o daliai – nuotoliniu būdu.
   2. Mišriuoju būdu – dalis studijų dalyko (modulio) užsiėmimo vyksta studijuojantiesiems dalyvaujant fiziškai, o dalis – nuotoliniu būdu.
   3. Nuotoliniu būdu – visi studijų dalyko (modulio) užsiėmimai vykdomi nuotoliniu būdu.
3. Siekiant išlaikyti aukštos kokybės studijas ir tuo pačiu metu ribojant COVID-19 plitimą, studijų procese fizinis studijuojančiųjų dalyvavimas turėtų būti organizuojamas tik tose studijų veiklose, kuriose tai yra būtina ir kurių neįmanoma organizuoti nenuotoliniu būdu, o nuotolinio mokymo (-si) elementai naudojami visose studijų veiklose, kuriose tai yra įmanoma. Įgyvendinant kontaktinio darbo reikalaujančias studijų veiklas, studijų procesą organizuojantiems Universiteto dėstytojams ir kitiems darbuotojams rekomenduojama:
   1. Visus Studijų dalykų (modulių) teorinius užsiėmimus (paskaitas), taip pat, jeigu tai įmanoma, ir praktinius užsiėmimus organizuoti nuotoliniu būdu.
   2. Visų semestro metu vykstančių Universiteto bendrųjų universitetinių studijų (BUS) dalykų paskaitas, praktinius ir kitus užsiėmimus bei pasiekimų vertinimą vykdyti nuotoliniu būdu, naudojantis VMA ir kitomis Universitete naudojamomis nuotolinės komunikacijos priemonėmis (pavyzdžiui, programa „MS Teams“ ir kt.).
   3. Praktinius studijų dalykų (modulių) užsiėmimus (seminarus, laboratorinius darbus, pratybas ir kt.), kuriuose organizuojama praktinė studijuojančiųjų veikla, kurios neįmanoma atlikti nuotoliniu būdu, organizuoti kontaktiniu būdu studijuojantiesiems užsiėmimuose dalyvaujant fiziškai.
   4. Tarp nuotoliniu būdu organizuojamų sinchroninių užsiėmimų ir užsiėmimų, kuriuose reikalingas studijuojančiųjų fizinis dalyvavimas, palikti bent 1 valandos pertrauką, skirtą studijuojančiųjų kelionei į Universitetą ar iš jo.
   5. Tą pačią dieną studijuojantiesiems vykstančius studijų užsiėmimus, kuriuose reikalingas studijuojančiųjų dalyvavimas, rekomenduojama organizuoti vieną po kito, numatant tik pertraukas patalpų vėdinimui ir nepaliekant ilgųjų (užsiėmimo trukmės) pertraukų („langų“), tokiu būdu siekiant sumažinti studijuojančiųjų atvykimų į Universitetą skaičių ir jų fizinio buvimo Universiteto patalpose laiką.
   6. Studijuojantieji, dalyvaujantys nenuotoliniuose užsiėmimuose, atvykę į užsiėmimą ir po jo privalo dezinfekuoti savo darbo priemones (stalų paviršius, kėdžių atramas, studijų priemones ir kt.).
   7. Studijuojantiesiems, turintiems pateisinamą priežastį (liga, keliavimo apribojimai, izoliacija ir kt.) ir nedalyvaujantiems fiziniu būdu organizuojamuose užsiėmimuose, būtina sudaryti sąlygas pasiekti studijų dalykų (modulių) aprašuose nurodytus studijų siekinius dalyvaujant užsiėmimuose nuotoliniu būdu ir (ar) skiriant jiems papildomas užduotis.
   8. Planuojant studijų dalykuose (moduliuose) reikalingų eksperimentinių ir praktinių veiklų (pavyzdžiui, laboratorinių darbų), reikalaujančių specifinių Universitete turimų infrastruktūrinių sąlygų, įgyvendinimą, rekomenduojama šias veiklas visiškai įgyvendinti semestro pirmoje pusėje. Įgyvendinant tęstines ir nepertraukiamo darbo reikalaujančias eksperimentines veiklas (pavyzdžiui, eksperimentines veiklas, reikalingas studijų baigiamiesiems ir kitiems darbams), taip pat yra rekomenduojama šias veiklas planuoti įgyvendinti semestro pirmoje pusėje.
4. Planuojant fizinius užsiėmimus Universitete, rekomenduojama prioritetą teikti:
   1. pirmojo kurso studentams sudarant galimybę kuo didesnėje dalyje užsiėmimų studijuoti kontaktiniu būdu Universiteto patalpose;
   2. praktiniams užsiėmimams, kurių vykdymas nuotoliniu būdu yra apsunkintas arba neįmanomas;
   3. studijuojančiųjų pasiekimų vertinimo organizavimui, kai to atlikti nuotoliniu būdu yra neįmanoma;
   4. baigiamųjų kursų studentams sudarant galimybes vykdyti praktines veiklas ir rengti baigiamuosius darbus.
5. Siekiant užtikrinti sklandžią komunikaciją studijų klausimais ir efektyvų studijų procesą, Universiteto dėstytojams pateikiant visą mokymuisi reikalingą medžiagą ir organizuojant užsiėmimus nuotoliniu būdu yra rekomenduojama naudoti dvi pagrindines Universitete naudojamas nuotolinių studijų platformas:
   1. Universiteto virtualią mokymosi aplinką (VMA) – studijų dalyko (modulio) studijų medžiagai studijuojantiesiems pateikti, studijuojančiųjų pasiekimams vertinti, bendrauti su studijuojančiaisiais studijų dalyko (modulio) įgyvendinimo klausimais, pateikti studijų dalyko (modulio) aprašą bei atnaujintą informaciją apie mišriuoju (ar hibridiniu) būdu vykdomą studijų dalyko (modulio) eigą ir studijų dalyko (modulio) vertinimo tvarką.
   2. „Microsoft Office 365“ programų paketą („Microsoft Teams“ ir kitos paketo programos) – dalykų (modulių) kontaktiniams užsiėmimams (paskaitoms, seminarams, pratyboms ir kt.) įgyvendinti nuotoliniu būdu, tiesiogiai bendrauti su studijuojančiaisiais. Vykdant užsiėmimus nuotoliniu būdu, jie turi būti įrašomi, talpinami „Microsoft Stream“ ar kituose vaizdo įrašymo serveriuose ir pasiekiami studijuojantiesiems Universiteto virtualioje mokymosi aplinkoje.
6. Prieš pradedant planuoti studijų dalyko (modulio) studijų veiklas visam semestrui, studijų dalyko (modulio) dėstytojai turi susipažinti su Universitete naudojamomis nuotolinių studijų priemonėmis bei įvykusiais jų atnaujinimais, prireikus konsultuojantis su Universiteto Informacinių technologijų paslaugų centru.
7. Studijuojantiesiems, kuriems reikalingas papildomas studijų proceso pritaikymas (pavyzdžiui, turintiems negalią), turi būti sudaromos tinkamos galimybės pasiekti studijų dalyko (modulio) apraše numatytus studijų siekinius.

**III SKYRIUS**

**STUDIJUOJANČIŲJŲ PASIEKIMŲ VERTINIMAS**

1. Planuojant studijuojančiųjų pasiekimų vertinimą semestro metu, dėstytojams yra rekomenduojama nusimatyti lanksčią pasiekimų vertinimo tvarką ir metodus, kuriuos būtų galima visa apimtimi taikyti tiek kontaktiniu, tiek nuotoliniu būdais.
2. Siekiant kuo labiau sumažinti dėl galimų apribojimų galinčias kilti rizikas ir sėkmingai įgyvendinti sklandų ir objektyvų studijų dalyko (modulio) studijuojančiųjų galutinį studijų pasiekimų įvertinimą nuotoliniu būdu, dėstytojams rekomenduojama taikyti kaupiamąjį vertinimą, kuomet studijuojančiųjų pasiekimai viso studijų semestro metu yra vertinami taikant kuo įvairesnius vertinimo metodus ir užduočių formas. Atsižvelgiant į tai, kad Universitete egzaminas nėra laikomas vienintele ir privaloma galutinio pasiekimų vertinimo dalimi, ir siekiant kuo objektyvesnio galutinio studijų pasiekimų vertinimo proceso nuotoliniu būdu, rekomenduojama egzaminą keisti kitomis atsiskaitymo formomis (pavyzdžiui, baigiamuoju projektu, rašto darbu, darbų ciklu, projektu ir pan.), reikalaujančiomis iš studijuojančiųjų nuoseklaus savarankiško darbo ir leidžiančiomis sistemiškai įvertinti studijuojant studijų dalyką (modulį) įgyjamas kompetencijas ir gebėjimą jas taikyti praktinėje veikloje.
3. Įgyvendinant studijų pasiekimų vertinimą raštu nuotoliniu būdu, rekomenduojama vengti studijuojantiesiems pateikti užduotis su uždarais atsakymų variantais (pavyzdžiui, testo tipo užduotis). Rengiant atsiskaitymų užduotis, rekomenduotina taikyti „atviros knygos“ (angl. *open book*)principą, studijų dalyko (modulio) dėstytojui leidžiant studijuojantiesiems atsiskaitymo metu naudotis iš anksto numatyta studijų medžiaga.
4. Studijų dalyko (modulio) vertinimo tvarka (atsiskaitymo reikalavimai ir vertinimo metodai) turi būti pristatyta studijų dalyko (modulio) studijuojantiesiems pirmojo užsiėmimo metu ir paskelbta VMA esančiame studijų dalyko (modulio) virtualiame kurse.

**IV SKYRIUS**

**BAIGIAMOSIOS NUOSTATOS**

1. Padalinių vadovams rekomenduojama patvirtinti studijų organizavimo Padalinyje taisykles, detalizuojančias studijų organizavimą ir vykdymą Padalinyje semestro metu ir apie jų patvirtinimą informuoti Universiteto studijų prorektorių.
2. Nuotoliniu būdu dėstomos studijų medžiagos autorystės, padarymo prieinama studijuojantiesiems ir kiti susiję intelektinės nuosavybės į tokią studijų medžiagą klausimai sprendžiami vadovaujantis Vilniaus universiteto intelektinės nuosavybės valdymo nuostatais, patvirtintais Universiteto tarybos 2018 m. gruodžio 19 d. nutarimu Nr. TN-2018-18 „Dėl Vilniaus universiteto intelektinės nuosavybės valdymo nuostatų patvirtinimo“.
3. Vykdant studijas nuotoliniu būdu privaloma laikytis akademinės etikos. Nuotoliniu būdu vykdomoms studijoms ir studijų pasiekimų vertinimui taikomos Vilniaus universiteto akademinės etikos kodekso, patvirtinto Universiteto senato komisijos 2006 m. birželio 13 d. nutarimu (protokolo Nr. S-2006-05) (Universiteto senato 2018 m. balandžio 17 d. nutarimo Nr. S-2018-4-4 redakcija), normos.
4. Taisyklės gali būti keičiamos ir atnaujinamos atsižvelgiant į Lietuvos Respublikos Vyriausybės, Lietuvos Respublikos sveikatos apsaugos ministro – valstybės lygio ekstremaliosios situacijos operacijų vadovo ir darbo grupės koronaviruso prevencijai Vilniaus universitete sprendimus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_